Pranešimas žiniasklaidai

2025 m. birželio 12 d.

**Atsinaujino vienintelė tokia „Maxima“ Kaune**

**Lietuviškas prekybos tinklas „Maxima“ Kaune, adresu Jonavos g. 60, ketvirtadienio rytą atvėrė atnaujintos dviejų X parduotuvės duris. Čia prasiplėsti įvairių prekių skyriai, atnaujinta šaldymo įranga bei įrengta daugiau naujos kartos savitarnos kasų.**

Netoli senamiesčio ir Kauno pilies įsikūrusios parduotuvės atnaujinimo darbai truko kiek ilgiau nei savaitę. Ši „Maxima“ – vienintelė tokia Kaune, kuri darbą baigia vidurnaktį, tad, esant poreikiui, pirkėjai ir vėl galės vėlyvą vakarą čia apsipirkti. Atnaujinus šią „Maximą“ padidintas šviežių bandelių, kurios bus kepamos naujai įrengtose krosnyse, asortimentas. Parduotuvėje praplėstas šviežios bei fasuotos mėsos asortimentas, taip pat vitrinose nuo šiol bus galima rasti ir šviežios avienos bei veršienos. Gausesnį pasirinkimą pirkėjai pajus bakalėjos, etninės virtuvės, gėrimų bei namų apyvokos prekių skyriuose.

„Šioje parduotuvėje dabar gausu „Meistro kokybės“ konditerijos bei kulinarijos gaminių – taupantiems laiką jie bus paruošti iš anksto supakuoti, o norintys, kad pasirinktus maisto gaminius pasvertų iš vitrinos, galės paprašyti parduotuvės darbuotojų pagalbos. Parduotuvėje praplėsti ne tik kulinarijos, bet ir pieno produktų skyriai, vitrinose gausesnis sūrių pasirinkimas“, – dalinasi „Maximos“ Komunikacijos ir korporatyvinių ryšių departamento direktorė Indrė Trakimaitė-Šeškuvienė.

**Pirkėjų patogumui – daugiau savitarnos kasų**

Savarankišką apsipirkimą vertinantiems pirkėjams – džiugios žinios. Po atnaujinimo darbų šioje Kauno „Maximoje“ veiks beveik dvigubai daugiau naujos kartos savitarnos kasų – net 14, tad apsipirkimas bus ne tik greitesnis, bet ir dar sklandesnis. Atsinaujinusioje parduotuvėje ir toliau veiks 7 įprastos kasos, o kilus klausimams, juos išspręsti padės 68 parduotuvės darbuotojai.

„Kiekvienas mūsų pirkėjas visada turi galimybę pasirinkti – savarankiškai susimokėti už pirkinius ar pasinaudoti įprastos kasos darbuotojo pagalba. Laikomės duoto pažado ir užtikriname, kad kiekvienoje tinklo parduotuvėje visu jos darbo laiku nuolat veikia bent viena įprasta kasa su kasininku. O jei pirkėjai nori išbandyti savitarną, bet nedrįsta, jiems kyla klausimų ar neaiškumų – šalia visada yra konsultantai, pasirengę padėti ir užtikrinti, kad pirmoji patirtis būtų kuo sklandesnė“, – primena I. Trakimaitė-Šeškuvienė.

Beveik 3100 kv. m prekybinio ploto „Maximos“ parduotuvė įsikūrusi populiariame prekybos centre, tad pirkėjai čia gali įsigyti ne tik maisto prekių, bet ir pasirūpinti savo augintiniais, nusipirkti gėlių, namų apyvokos, juvelyrikos ar kosmetikos prekių. Čia taip pat įsikūrusi ir „Eurovaistinė“. „Maximos“ parduotuvė pirkėjų lauks kasdien nuo 8 val. iki 24 val.

**Ypatingi atidarymo pasiūlymai**

Pirmąją atnaujintos „Maximos“ atidarymo savaitę pirkėjai, pasinaudodami ypatingais šios parduotuvės atidarymo leidinio kainų pasiūlymais, galės nurodytas prekes įsigyti reikšmingai pigiau. Visa informacija ir pasiūlymai yra skelbiami specialiame atidarymui skirtame leidinyje, kurį galima rasti parduotuvėje bei internete: <https://www.maxima.lt/leidiniai/atidarymas-x590>.

Taip pat iki birželio 16 dienos, pirkėjai, apsiperkantys su „Ačiū“ kortele, dalyvauja loterijoje, kurioje net 100-ui laimingųjų kiekviena pirkinių krepšelyje esanti prekė kainuos po 1 centą, o didžiausia suteikiama nuolaida sieks 100 eurų.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt